બાળક ભણવા બેસે તેનાં થોડાં વર્ષમાં જ તેની રસરૂચી પ્રમાણેનું શિક્ષણ આપવાની શરૂઆત કરવી જોઈએ. શરીરશાસ્ત્રમાં બહુ રસ ધરાવનાર વિદ્યાર્થી કેમેસ્ટ્રીમાં નબળો હોય તો તેણે શું ડૉકટર નહીં બનવાનું? સારામાં સારા ચિત્રકાર વિદ્યાર્થીને ગણિતમાં ટપ્પો ન પડતો હોય તો તે ફાઈન આર્ટમાં ન જઈ શકે? આવું ન હોવું જોઈએ. એમ બધા કહેશે. હકારમાં ડોકી હલાવશે પણ સુધારો નહીં કરે. આપણી નવી પેઢીને વધુ કોમ્પિટન્ટ બનાવવી હશે તો પરિક્ષા પદ્ધતિ બદલવી પડશે. અન્યથા, દર વખતે બોર્ડની પરિક્ષાઓ વખતે આવાં જ દ્રશ્યો સર્જાશે. કરફ્યુ લાગી જશે, મા-બાપ ઉજાગરો કરશે અને બાળકો ગોખણપટ્ટી કરશે. આજે તમારાં જે સંતાનો દસમા કે બારમા બોર્ડની પરિક્ષા માટે તૈયારી કરી રહ્યાં છે તેમનાં બાળકો આવી વ્યથામાંથી પસાર થાય એવું ન બનવા દેવું હોય તો આ પરિસ્થિતિ સુધારવી પડશે. કોશિશ યે હૈ કી યે સુરત બદલની ચાહિયે.